ཉིན་དེའི་དགོང་མོ་ས་སྲོད་མཚམས་སུ།རྒན་མོ་དེ་ཆང་རྫ་དེར་ཞོན་ནས་ཧྲག་སྒྲ་དང་བཅས་འཕུར་མ་འགྲོས་ཀྱིས་གསོན་འདྲེ་འཚོགས་སའི་སྡོང་རྒན་ཞིག་ཡོད་པ་དེའི་ཕྱོགས་སུ་ཆས།དགེ་ཕྲུག་དེས་ཆང་རྫའི་ཨི་ཁུང་ནས་ཕྱི་ལ་བལྟ་ཙམ་རེ་བྱས་ནས་འཇིགས་སྐྲག་ངང་སྡུག་རུས་བྱས་ནས་བསྡད།ལམ་ཁ་དག་ནས་གསོན་འདྲེ་འགའ་རེ་རྟ་ལ་ཞོན་པ་དང་།རེ་འགའ་ཞིག་དྲེལ་ལ་ཞོན་པ།ཡང་ཕྱགས་མ་ལ་ཞོན་པ།མེ་དཀྲུག་ལ་ཞོན་པ།བོང་བུ་ལ་ཞོན་པ།བྱ་དང་ཕག་པ་ལ་ཞོན་པ་སོགས་བཞོན་པ་འདྲ་མིན་ལ་ཞོན་པའི་གདོན་འདྲེ་མང་པོ་དང་།ཡང་ཁ་ན་མེ་འབར་བ།མིག་ཡ་གཅིག་ཡོད་ན་ཡ་གཅིག་མེད་པ།རྐང་པ་གཡས་པ་ཡོད་ན་ལག་པ་གཡོན་པ་མེད་པ།གདོང་དང་ལུས་པོའི་ཕྱེད་ཀར་ཤ་པགས་ཡོད་པ་དང་ཕྱེད་ཀར་མེད་པ།ཡང་རྒྱབ་སྟོང་དེ་འདྲ་དང་རྒྱུ་མ་ནར་ནར་ལ་འཛར་ཡོན་མཁན་དེ་འདྲ་སོགས་འཇིགས་སུ་རུང་བ་མང་པོ་ཞིག་གཅིག་འཕྲོར་གཅིག་བྱས་ཏེ་ཡར་མར་རྒྱུག་བཞིན་པ་མཐོང་བས་སྐྲག་སྣང་ཆེན་པོ་སྐྱེས།ཡིན་ནའང་།ད་ནི་རྒན་མོ་དེས་མངགས་ཆ་བྱས་ཡོད་པ་ལྟར་སྡོད་པ་ལས་ཐབས་གཞན་མེད་པར་བསམ་སྟེ་ཆང་རྫའི་ནང་སྡུག་རུས་བྱས་ནས་བསྡད།